**A Magyar Vakok és Gyengénlátók Országos Szövetségének elnöksége 2022-ben az MVGYOSZ elnöke és a Vakvezetőkutya-kiképző Központ vezetője felterjesztése alapján, Dr. Szilágyi Zoltán nyugalmazott rendőr őrnagy, állatorvos, kynológus igazságügyi szakértőnek, az MVGYOSZ Vakvezetőkutya-kiképző Központja munkájának 32 éven át történő segítéséért Braille-emlékérmet adományoz.**

Dr. Szilágyi Zoltán 32 éve segíti az MVGYOSZ Vakvezetőkutya-kiképző Központjának munkáját. 1990-ben az ORFK kutyavezető-képző iskoláján, mint állatorvos, kynológiai és kiképzési szakcsoportvezető dolgozott, így az ORFK delegált képviselőjeként vett részt vakvezetőkutya közlekedésbiztonsági vizsgán, mely akkor még nem volt központilag szervezett. A vizsgákon kiemelten figyelte a párosok együttes biztonságos közlekedését és nagy hangsúlyt fektetett az ember-kutya kapcsolat megfelelő kialakítására. Tanácsaival segítette a frissen vizsgázott párosok munkáját. Feladatát mindig lelkesen, pontosan és önkéntesen látta el.

Az éves vakvezetőkutyás rendezvényeinken szervezett vakvezetőkutya versenyeken versenybírói tisztséget vállalt, ahol mindig törekedett a pártatlanságra és támogatta a helyes és biztonságos vezetőmunka meglétét.

2010-et megelőzően aktívan és önként részt vállalt a központi vizsgáztatás kidolgozásában, több éves kiképzési-, és munkakutya-teljesítménybírói tapasztalatát megosztotta velünk, hogy egy megfelelően kialakított új vizsgarendszer kiépítéséhez járulhasson hozzá.

2005-ben Erhartné dr. Molnár Katalin MVGYOSZ Főtitkár asszony szerződést kötött dr. Szilágyi Zoltánnal, miszerint a VKK épületében rendelőt létesíthet, ellentételezésként elvégzi az MVGYOSZ tulajdonában lévő összes kutya állategészségügyi ellátását, melyet azóta is lelkiismeretesen végez.

Kapcsolataival – Állatorvosi kamara, ELTE Etológiai tanszék - mindig önzetlenül támogatta munkánkat, igyekezett adományokat, felajánlásokat közvetíteni felénk.

Kedves, megbízható, a munkájában maximálisan profizmusra törekedő, elhivatott, odaadó szakembert, kollégát, „EMBERT” ismertünk meg dr. Szilágyi Zoltán személyében. Személyes mottója Saint-Exupéry szavai: ”Te egyszer és mindenkorra felelősséggel tartozol azért, amit megszelídítettél.”

Dr. Szilágyi Zoltán 2022-ben tölti be 60. életévét, tudjuk, hogy számára igen megtisztelő lenne, ha idén a látássérültekért végzett kiemelkedő, lelkiismeretes munkájáért Braille-emlékéremben részesülne.